Ոսկե Ավազներ

Ոսկե Ավազներ (բուլղ.՝ Златни пясъци), Բուլղարիայի ծովափնյա առողջարանային հանգստավայր։ Գտնվում է ազգային պարկի տարածքում, Վարնայից 18 կմ դեպի հյուսիս–արևելք։ Առողջարանային հանգստավայր է 1957 թվականից։

Հանգստավայրում ձմեռը մեղմ է (հունվարին միջին ջերմաստիճանը 2 °C է), ամառը՝ տաք (հուլիսի միջին ջերմաստիճանը՝ 22.5 °C)։ Տարեկան տեղումների քանակը միջինում կազմում է 430 մմ։

Բուժման համար օգտագործվում են բնական միջոցներ՝ ծովային կլիմա, արևի ուլտրամանուշակագույն ճառագայթներ, աղերով և միկրոտարրերով հարուստ ծովային ջուր, բուժական ցեխ և դեղաբույսերի տարբեր տեսակներ։

Ոսկե Ավազներում կան բազմաթիվ հանգստյան տներ, հյուրանոցներ, առողջարաններ, բուժական վաննաներ, ռեստորաններ և ժամանցի այլ վայրեր։

Տեսարժան վայրերի թվին են դասվում Սուրբ Հովհաննես Մկրտչի մատուռը, Ալաջի ժայռային վանքը (XIV դար) և հանքային ջրի աղբյուրներ։

Զարգացումը 

Վարնայի և Բալչիկի միջև ընկած հնագույն անտառներն առաջին անգամ հիշատակվել են Պլինիոսի կողմից՝ որպես առասպելական գաճաճների տուն, ուր այցելել էին Արգոնավորդները։ Մինչև 1950-ական թվականներն այն գրեթե բնակեցված չէր, սակայն օգտագործվում էր զբոսանքների նպատակով։

Որպես հանգստավայր այն սկսեց կիրառվել 1957 թվականից և երկու տասնամյակների ընթացքում վերափոխվեց հանգստյան ժամանակակից համալիրի։

1990-ական թվականներին Ոսկե Ավազները մասնավորեցվեցին և 2000-ականներին դարձան ներդրումների գայթակղիչ վայր։ Ի սկզբանե նախատեսված լինելով 13 000 հյուրանոցային մահճակալների համար՝ 2007 թվականի դրությամբ այն ուներ շուրջ 30 000 հաշվառված մահճակալներ, սակայն ըստ Վարնայի զբոսաշրջային ժողովի աղբյուրների՝ իրական քանակը շատ ավելի բարձր է. ըստ որոշ ոչ պաշտոնական տվյալների՝ շուրջ 90 000։ Ներկայումս հյուրանոցների գերակշիռ մասն առաջարկում է ամեն ինչ ներառող ծառայություն։

Տաք հանքային ջուրը հոսում է Ֆրանգա բարձրավանդակի աղբյուրներից և թափվում սաղարթախիտ անտառների վրայով՝ ձևավորելով Ոսկե Ավազների ազգային պարկը և դարձնելով քաղաքը Արևելյան Եվրոպայի ամենահայտնի զբոսաշրջային կենտրոններից մեկը։

Պատկերներ 

Ոսկե Ավազները հարուստ է բազմաթիվ հյուրանոցներով, առանձնատներով, բնակարանային շինություններով, սպա կենտրոններով, ռեստորաններով, ակումբներով, խաղատներով, առևտրի և զվարճանքի կենտրոններով, սպորտային հաստատություններով և այլն։

Ծանոթագրություններ

Արտաքին հղումներ 
 Պաշտոնական կայք

Բուլղարիայի ծովափնյա հանգստավայրեր